Bevelsraad kyk na impak van alkohol op gesondheidsorgstelsel | Maroela Media
Die nasionale Covid-19-bevelsraad is versoek om die impak wat alkoholverwante voorvalle op die gesondheidsorgstelsel het te oorweeg.
Dr. Zweli Mkhize, minister van gesondheid, het Vrydag tydens 'n besoek aan die Tshwane-distrikshospitaal gesê daar is talle klagtes oor alkoholverwante voorvalle en die druk wat dit op hospitale plaas.
Hy het gesê die gedeeltelike opheffing van die drankverbod ingevolge vlak 3-regulasies het 'n 40%‑ tot 50%-styging in die getal traumagevalle gehad.
"Ons het die kwessie daarom aan die nasionale Covid-19-bevelsraad voorgelê," het Mkhize gesê en bygevoeg dat die bevelsraad dus leiding kan gee oor hoe om die kwessie op die beste manier te hanteer.
Mkhize het Vrydag ook die Steve Biko‑ Akademiese Hospitaal besoek en aangekondig dat tydelike beddens by hospitale oor die land aangebring sal word om kapasiteit aan te vul vir daaglikse opnames.
Hy het gesê die doel is om die druk op hospitale te verminder, maar ook om beddens beskikbaar te maak vir pasiënte wat vir ander siektes as Covid-19 behandeling moet kry.
Suid-Afrika het tot dusver meer as twee miljoen toetse vir Covid-19 afgehandel. Altesaam 54% van toetse is in die private sektor gedoen.
'n Totaal van 238 339 Covid-19-gevalle is reeds bevestig, met Gauteng wat met 81 546 gevalle (34,2%) nou die meeste Covid-19-gevalle in die land het. Dit word gevolg deur die Wes-Kaap met 74 815 gevalle (31,4%).
Die algehele sterftesyfer staan in hierdie stadium op 3 720. Meer as 113 000 mense het reeds van die siekte herstel, 'n koers van 47,4%.
Dis mos nou presies waaroor ons heeltyd kla met die drank! Sigarette doen nie dit nie indien die regering 'n halwe brein sel gebruik het. Viva op die lekker regering wat DINK hulle is slim!
Dis als ok, solank jy net nie rook nie!
Wat n pot snot almal rook en drink in lock down kyk na die vis se kop wat vrot
En waarop is die "geleerde" afleiding op gebasseer? Word dit aangeteken in staatshospitale dat drank die euwel of oorsaak is per geval? Nee, dit blyk eerder 'n subjektiewe aanname as 'n feit te wees. Ek glo maar min wat hierdie regering deesdae as die waarheid wil voorhou.